Mai Mercado (KF), 2025-04-29:
Lovforslaget har til formål at forbedre værgemålsordningen, men det er egentlig slående, at lovforslaget ikke nævner, hvem det handler om, og hvorfor det er nødvendigt med lovændringer.
Så det må vi starte med at gøre klart.
Det handler om nogle af de mest sårbare mennesker i vores samfund.
Det er et stort ansvar, og det kræver et system, som er gennemsigtigt og fair, og som beskytter borgeren, som er underlagt værgemål, imod at blive udnyttet.
Der har også været en række sager, hvor pårørende er blevet nægtet adgang til den handicappedes egne penge og ikke engang har kunnet købe en julegave eller en cykel uden bureaukratisk kamp.
Det er ikke værdigt.
Hvis vi som samfund vil tage os ordentligt af dem, som har allermest brug for det, skal vi jo sikre, at værgemål ikke udelukkende bliver til kontrol – selvfølgelig skal der være kontrol – men også til støtte, at det ikke bliver en forretning, og at mennesker med handicap ikke reduceres til sagsnumre, men bliver set, hørt og behandlet med respekt.
Et velfærdssamfund skal kunne gøre det bedre, end det bliver gjort i dag.
Først og fremmest er der et loft over, hvor mange værgemål en enkelt værgemålsbestyrer kan varetage, og det loft bliver på 50 værgemål, men med mulighed for at udvide til op til 75 værgemål, hvis særlige forhold tilsiger det.
Her synes vi i Konservative, at det er vigtigt, at grænsen få 75 ikke bliver det uofficielle loft, for så er vi jo lige vidt.
Et loft er en forbedring i forhold til i dag.
Så er det værgens opgave at varetage interesserne for den, som er under værgemål, herunder at administrere formuen.
I dag er der krav om, at formuen skal have bevares og give et rimeligt udbytte.
Det gør det svært for værgerne at kunne bruge pengene sammen med den, der er underlagt værgemålet.
Et hjerteskærende eksempel er en dreng på 8 år, Villads, som fik en erstatning på 1,2 mio. kr., efter han fik en sjælden infektion efter en operation.
Familien vil bare gerne kunne købe et kort til svømmehallen eller en ladcykel for Villads' penge, og det kan de ikke få lov til.
Det er simpelt hen ikke i orden.
Det bakker vi også op om.
Det er fornuftigt.
Et element i lovforslaget er også at sanktionere værger, der misbruger deres position.
At være værge er at blive betroet alle dispositioner af et andet menneske, og det er en betroet tillid.
Bryder man den tillid ved at misbruge sin position som værge, skal hammeren altså falde.
Her skal vi som samfund klart tilkendegive, at vi ikke accepterer misbrug og svigt.
Loven i dag indeholder ikke sanktioner, men fremover kan man altså få en bøde, man venter man gøre noget så groft, at højere straf er forskyldt efter anden lovgivning.
Det bakker vi også varmt op om.
Det sidste element er erklæringsmodellen.
Den er vi egentlig skeptiske over for, og det er en række af høringssvarene også, lige fra Alzheimerforeningen til bankerne.
Helt grundlæggende er kritikken af den foreslåede erklæringsmodel, at den ikke er operationel i forhold til den måde, bankerne og arbejder på.
Lovforslaget forudsætter f.eks., at værgen er nødt til at møde op i en fysisk afdeling for at betale et indbetalingskort, men da bankerne i dag i høj grad er digitale, håndteres langt de fleste bankforretninger digital, hvilket jo er til gavn for langt de fleste borgere i Danmark.
Derfor er det vigtigt, at lovforslaget udformes på en måde, der tager hensyn til gældende lovgivning på andre områder, og at det også kan administreres i hverdagen.
Spørgsmålet er, om forslaget om erklæringsmodellen rent faktisk hjælper med de udfordringer, der har været med i Familieretshuset sagsbehandlingstider for udstedelse af værgebeskikkelser, da modellen kun løser en lille del af de udfordringer, borger kan have i forhold til håndteringen af sin økonomi.
Men vi har noteret os, at Danske Handicaporganisationer bakker op om erklæringsmodellen og kalder det en klar forbedring, og det gør selvfølgelig indtryk.
Så når vi summer op, er der en række elementer, vi støtter varmt, og et enkelt, vi ikke er begejstret for, men grundlæggende støtter vi lovforslaget.